Միզանյութ պարունակող քսուք

Միզանյութ (այլ կերպ կարբամիդ) պարունակող քսուք, դեղանյութ, որը քսվում է մաշկին՝ մաշկի չորությունն ու քորը բուժելու նպատակով։ Օգտագործվում է այնպիսի հիվանդությունների դեպքում, ինչպիսիք են պսորիազը, դերմատիտը կամ իխթիոզը։ Այն կարելի է օգտագործել նաև եղունգները փափկեցնելու համար։

Մեծահասակների մոտ կարող են հանդիպել մի քանի կողմնակի ազդեցություններ։ Այն կարող է առաջացնել մաշկի գրգռում։ Միզանյութը մասամբ աշխատում է նաև չորացած մաշկը թուլացնելու համար։ Պրեպարատները սովորաբար պարունակում են 5-50% միզանյութ։

Միզանյութ պարունակող քսուքները օգտագործվում են 1940թ.-ից սկսած։ Այն ներկայացված է ԱՀԿ-ի հիմնական դեղերի ցանկում և պատկանում է ամենաարդյունավետ և անվտանգ դեղերի շարքին, որոնք անհրաժեշտ են առողջապահական համակարգում։ Դեղանյութը կարելի է ձեռք բերել առանց բժշկի դեղատոմսի։ Միացյալ թագավորությունում 10%-անոց 100գ դեղի արժեքը կազմում է 4.37 ֆունտ։

Բժշկական կիրառություններ

Միզանյութ պարունակող քսուքը օգտագործվում է մաշկի գերեղջերացած հատվածների բնականոն վերականգնումը խթանելու համար, հատկապես այն դեպքում, երբ այդ տեղամասի լավացումը դանդաղել է տեղային մաշկային ինֆեկցիաների, մաշկի նեկրոզի, ֆիբրինոզ կամ քոր առաջացնող մասնիկների կամ մահացած մաշկի (էսխար) առկայության արդյունքում։ Հիպերկերատոզի սպեցիֆիկ արտահայտումները, որոնց դեպքում միզանյութը օգտակար է, հանդիսանում են՝

չոր մաշկ և կոպիտ մաշկ
դերմատիտ
պսորիազ
իխթիոզ
էկզեմա
կերատոզ
կերատոդերմա
կոշտուկներ
 վնասված, ներաճած և անկենդան եղունգներ։

Կողմնակի ազդեցություններ
Միզանյութ պարունակող քսուքի հիմնական կողմնակի ազդեցություններ են՝

 մաշկի թույլ գրգռվածություն
 այրոցի ժամանակավոր զգացում
 ծակծկոցի զգացում
քոր։

Որոշ դեպքերում կարող են դիտվել ալերգիկ ռեակցիաներ։ Ալերգիայի նախանշաններն են մաշկի ցանը, շնչառության դժվարացումը, բերանի, դեմքի, շուրթերի կամ լեզվի այտուցները։

Ազդեցության մեխանիզմ
Միզանյութը լուծում է մաշկի եղջերային շերտի միջբջջային մատրիքսը՝ նպաստելով չորացած մաշկի թուլացմանը։ Այս ամենը հանգեցնում է նրան, որ մաշկի գերեղջերացած հատվածները փափկում են։ Միզանյութը փափկեցնում է եղունգները և նպաստում է եղունգի թիթեղի «նորոգմանը»։

Ծանոթագրություններ

Մաշկաբանական դեղեր
Առողջապահության համաշխարհային կազմակերպության հիմնական դեղեր
Միզանյութեր